Man pleit skuldig vir verkragting, moord van 12-jarigeMichaela Williams (12) (Foto: SAPS) Die man wat daarvan beskuldig word dat hy ’n 12-jarige meisie in Januarie vanjaar vermoor het, het Woensdag in die hooggeregshof in Kaapstad skuldig gepleit op alle aanklagte teen hom. Steven Fortune het skuldig gepleit op ŉ aanklag van moord, twee aanklagte van verkragting en ŉ aanklag van ontvoering. Volgens die staat het Fortune, wat bekend was aan die 12-jarige Michaela Williams en haar gesin, vooraf beplan om die kind te verkrag en te vermoor. Michaela, ŉ meisie van Pelican Park, is op 7 Januarie as vermis aangemeld. Sy het die betrokke aand net na 19:30 verdwyn toe sy na aandete buite gaan speel het. Fortune het haar na ŉ leë erf, nie ver van haar ouerhuis af nie, gelok. Volgens ŉ opsomming van feite wat aan die hof voorgelê is, het Fortune vir Michaela gewurg. Sy het probeer terugbaklei en in die proses sy bril afgeslaan. Daarna het hy die frokkie wat sy aangehad het van haar lyf geskeur en die materiaal gebruik om haar hande agter haar rug vas te maak. Fortune het Michaela toe verkrag. Toe sy om hulp probeer skree, het hy haar romp gebruik om haar te wurg in ŉ poging om haar stil te hou. Die staat voer aan Fortune het twee betonblokke op die jong meisie se kop gegooi en haar liggaam daarna met ŉ kombers bedek voordat hy gevlug het. Fortune is al voorheen beskuldig van poging tot moord en die verkragting van ’n minderjarige. Die polisie het hom ’n dag ná Michaela se verdwyning ingeneem vir ondervraging. Fortune het op daardie dag ’n boodskap aan ’n familielid gestuur, wat weer aan die polisie gesê het waar Fortune hom bevind. Ná sy inhegtenisneming het hy ’n verklaring afgelê waarin hy aangedui het waar Michaela se liggaam is. Volgens die nadoodse ondersoek is die oorsaak van Michaela dood ŉ kombinasie van verwurging en ŉ hou teen die kop.